Gevangene dood ná ontsnapping met speelgoedgeweerArgieffoto: SAPD/Facebook ŉ 42-jarige gevangene wat lewenslange tronkstraf uitgedien het, is Sondag doodgeskiet nadat hy uit aanhouding by die Losperfontein-gevangenis buite Brits in Noordwes ontsnap het. Kapt. Paul Ramaloko, polisiewoordvoerder, het gesê die man het tronkstraf uitgedien vir moord, twee rooftogte en die besit van ŉ ongelisensieerde vuurwapen en ammunisie. Al dié misdrywe is in Gauteng gepleeg. “Die man het Sondag om 07:00 twee tronkbewaarders met ŉ speelgoedgeweer gedreig en aangehou,” het Ramaloko gesê. “Hy het hulle hande vasgebind en die selle se sleutels gevat. Hy het een van die bewaarders se uniform uitgetrek en dit aangetrek voordat hy die hoofdeur oopgesluit en uitgestap het.” Die gevangene het kort daarna ŉ voertuig van ŉ veiligheidsmaatskappy, wat patrolliewerk in die gebied gedoen het, gekaap. Die voorval is aangemeld en ’n wilde jaagtog het op die N4-snelweg op pad na GaRankuwa, wes van Pretoria, gevolg. “Hy is deur die veiligheidswagte wat hom agtervolg het, geskiet toe hy die speelgoedgeweer op hulle gerig het. Paramedici het hom op die toneel dood verklaar.” Die Brits-polisie ondersoek ŉ kapingsaak en ontsnapping uit wettige aanhouding. Die Akasia-polisie ondersoek ŉ saak van moord.